SL Uradni list Evropske unije C 152/2

IZVEDBENI SKLEP KOMISIJE

z dne 15. maja 2014

o sprejetju uvoznih odločitev Unije za nekatere kemikalije v skladu z Uredbo (EU) št. 649/2012 Evropskega parlamenta in Sveta

(2014/C 152/02)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (1) ter zlasti drugega pododstavka člena 13(1) Uredbe,

po posvetovanju z odborom, ustanovljenim s členom 133 Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (2),

ob upoštevanju naslednjega:

(1) Komisija se v skladu z Uredbo (EU) št. 649/2012 v imenu Unije odloči, ali bo dovolila uvoz v Unijo vsake posamezne kemikalije, za katero velja postopek soglasja po predhodnem obveščanju (PIC), ali ne.

(2) Program Združenih narodov za okolje (UNEP) in Organizacija za prehrano in kmetijstvo (FAO) sta bila imenovana za opravljanje storitev sekretariata za vodenje postopka PIC, vzpostavljenega z Rotterdamsko konvencijo o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Rotterdamska konvencija), ki je bila odobrena s Sklepom Sveta 2006/730/ES (3).

(3) Komisija, ki deluje kot skupni imenovani organ, mora odločitve glede uvoza kemikalij, za katere velja postopek PIC, v imenu Unije in njenih držav članic posredovati sekretariatu Rotterdamske konvencije.

(4) Kemikalija azinfos-metil je bila z odločitvijo RC 6/4, sprejeto na šestem zasedanju konference pogodbenic Rotterdamske konvencije, vključena v postopek PIC kot pesticid. Komisija je informacije o njej prejela od sekretariata Rotterdamske konvencije v obliki navodila za odločanje. Dajanje v promet in uporaba azinfos-metila kot sestavine mešanic v fitofarmacevtskih sredstvih sta prepovedana z Uredbo (ES) št. 1107/2009 Evropskega parlamenta in Sveta (4).

(5) Kemikalija komercialni pentabromodifenil eter, ki vključuje tetrabromodifenil eter in pentabromodifenil eter, je bila z odločitvijo RC 6/5, sprejeto na šestem zasedanju konference pogodbenic Rotterdamske konvencije, vključena v postopek PIC kot industrijska kemikalija. Komisija je informacije o njej prejela od sekretariata Rotterdamske konvencije v obliki navodila za odločanje. Proizvodnja, dajanje v promet in uporaba tetrabromodifenil etra in pentabromodifenil etra so, ob posebnih izjemah, prepovedani z Uredbo (ES) št. 850/2004 Evropskega parlamenta in Sveta (5).

(6) Kemikalija komercialni oktabromodifenil eter, ki vključuje heksabromodifenil eter in heptabromodifenil eter, je bila z odločitvijo RC 6/6, sprejeto na šestem zasedanju konference pogodbenic Rotterdamske konvencije, vključena v postopek PIC kot industrijska kemikalija. Komisija je informacije o njej prejela od sekretariata Rotterdamske konvencije v obliki navodila za odločanje. Proizvodnja, dajanje v promet in uporaba heksabromodifenil etra in heptabromodifenil etra so, ob posebnih izjemah, prepovedani z Uredbo (ES) št. 850/2004.

(7) Kemikalije perfluorooktanska sulfonska kislina, perfluorooktanski sulfonati, perfluorooktanski sulfonamidi in perfluorooktanski sulfonili so bili z odločitvijo RC 6/7, sprejeto na šestem zasedanju konference pogodbenic Rotterdamske konvencije, vključene v postopek PIC kot industrijske kemikalije. Komisija je informacije o njej prejela od sekretariata Rotterdamske konvencije v obliki navodila za odločanje. Proizvodnja, dajanje v promet in uporaba perfluorooktanske sulfonske kisline, perfluorooktanskih sulfonatov, perfluorooktanskih sulfonamidov in perfluorooktanskih sulfonilov so, ob določenih posebnih izjemah, prepovedani z Uredbo (ES) št. 850/2004.

(8) Treba bi bilo sprejeti dokončno odločitev o uvozu azinfos-metila, komercialnega pentabromodifenil etra, komercialnega oktabromodifenil etra, perfluorooktanske sulfonske kisline, perfluorooktanskih sulfonatov, perfluorooktanskih sulfonamidov in perfluorooktanski sulfonilov –

SKLENILA:

Edini člen

Sprejme se dokončna odločitev o uvozu azinfos-metila, komercialnega pentabromodifenil etra, komercialnega oktabromodifenil etra, perfluorooktanske sulfonske kisline, perfluorooktanskih sulfonatov, perfluorooktanskih sulfonamidov in perfluorooktanskih sulfonilov, kot je določena v obrazcih za uvozni odgovor v Prilogi.

V Bruslju, 15. maja 2014 Za Komisijo Janez POTOČNIK Član Komisije

(1) UL L 201, 27.7.2012, str. 60.

(2) UL L 396, 30.12.2006, str. 1.

(3) Sklep Sveta 2006/730/ES z dne 25. septembra 2006 o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (UL L 299, 28.10.2006, str. 23).

(4) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(5) Uredba (ES) št. 850/2004 Evropskega parlamenta in Sveta z dne 29. aprila 2004 o obstojnih organskih onesnaževalih in spremembi Direktive 79/117/EGS (UL L 158, 30.4.2004, str. 7).